次韻謫居三適 午窗坐睡
作者：李綱
朝代：宋

paragraphs: 涉世幾滅頂，欲爲多掣肘。
功名如浮雲，於我亦何有。
惟兹華胥國，風土諳已久。
坐中可斷取，聊試維摩手。
昏昏一卷書，兀兀三杯酒。
飄然到其鄉，自覺樂而壽。
嗟我蒲柳姿，未老先已朽。
何嘗慕管蕭，但欲師廣受。
未能脫羈束，洗濯愈瑕垢。
已矣姑兩忘，蘧蘧學莊叟。